Erfenis-verloëning en erfenis-verwoesting twee kante van een munt | Die Vryburger
Erfenis-verloëning en erfenis-verwoesting twee kante van een munt
December 15, 2015 - Menings - 1 comment
Ons mense is met reg gegrief teen die verwoesting van ons erfenis.
Of dit die dreigende verwydering van Totius se standbeeld in Potchefstroom, ontsiering van die Paul Kruger beeld op kerkplein, Pretoria, of die marginalisering van ons taal en geskiedenis is, elke keer wanneer ons erfenis geweld aangedoen word, word nog ´n stukkie Afrikanerskap vernietig.
Ons ervaar dit knaend met naamsveranderinge, en elke plek- of straatnaam wat verander, verval spoedig in vergetelheid.
Kom ons antwoord sommer uit die staanspoor die liberale koor:
Natuurlik gun Afrikaners ruimte aan ander volkere vir húl geskiedenis en erfenis.
Ons het hulle dit altyd gegun, dit selfs vir hulle befonds!
En ons misgun nie die regime, onregmatig soos hy is, sy regeergesag en reg om nuwe ontwikkelings te noem soos hy verkies nie – maar dan moet hy iets nuut daarstel!
Mense moet raaksien dat die teiken van hierdie verwoesting nie net die fisiese en geestelike nalatenskap van die Eurosentriese beskawing is nie, maar die draers van daardie beskawing – die Afrikaner, die Christen-afrikaner.
Want naas die oorheersing van donker Afrika kan geen mededinger geduld word nie. In Afrika se duister tradisie moet wat bruikbaar is geplunder word, wat oorbly verwoes word.
Maar dit bring ons by die passiewe aanvaarding hiervan deur sowel liberaal- as konserwatiefgesindes.
Baie word 'gesê' in die sosiale media, geskryf in die pers, maar baie min word gedoen.
Natuurlik kyk ons nie mis dat standbeelde elders ´n tuiste vind, of nuwe volkseie instansies die lig sien nie – maar selfs diegene kry maar bra min steun, hetsy van geld of hulp, uit volksgeledere.
Net so hoor mens toenemend hoe die nuwe name oral in gebruik is.
Natuurlik gaan ons in die alledaagse omgang tot sekere mate daartoe gedwing word.
Maar is die opoffering te groot om redelike eie benamings ook te gebruik?
Om naas die nuwe, aan ons kinders ook die regmatige naam te leer?
Wie hierin versuim, doen eweveel skade deur die verloëning van ons erfenis, as diegene wat dit deur geweldadige optrede en wetsgeweld pleeg.
Want wie sy kultuur en erfenis nie uitleef, beleef en bewaar nie, staan saam skuldig is die verlies daarvan.
One thought on "Erfenis-verloëning en erfenis-verwoesting twee kante van een munt"
A.Willemse December 15, 2015 at 2:20 pm
'n Naam word in 'n taal gepraat. Niemand gaan vir 'n Engelsman vertel dat Mark Anthony dalk Markus Antonius moet wees nie. In Europa gebruik elke volk die naam van die stad wat hy van praat in sy eie taal, soos Keulen wat ook Cologne genoem word, of Clarence wat deur sy duitstalige inwoners Klarin geskryf en genoem word. Die swart inwoners van ons land het ook name vir plekke en hulle is nog nooit daarvoor verkwalik nie. Johannesburg was Egoli of Gauteng afhangende of die spreker Zoeloe of Tshwana was. Nou het die huidige regime se Britse raadgewers hulle wys gemaak dat ongeag die taal wat jy praat of skryf daar 'n sekere oorspronklike naam is, toevallig hoofsaaklik daardie name wat 'n skadu werp op die Britte se Afrikaanse geskiedenis. Transvaal moet weg! Mafeking moet nou gespel word om te voorsien vir die klanke wat nie in die Afrikaanse of Engelse alfabet voorkom nie, net soos Mesina en Makapaan. Om polities korrek te wees val almal daarby in, die ou Engelse heel voor. Dit het tyd geword dat ons 'n Afrikaanse pleknamelys opstel van ons eie name en dan kan ons ook die korrekte Afrikaanse spelling bepaal vir die nuwe naame wat die owerhede nou gebruik. Die Zoeloe name met hulle voorvoegsels soos m'Tata of Umgeni of die verskillende Ma- vorme wat van die Natalse telefoonboek 'n nagmerrie maak kan dan ook moontlik aandag kry.